Minister for By, Bolig og Landdistrikter, Carsten Hansen, stifter ny pris til ildsjæle, der har haft succes med at skabe jobs.

Landdistriktsprisen 2012 skal gå til en person, der har gjort en ekstra indsats og har skaffet jobs ud til landdistrikterne. - Der er rigtig mange kreative og initiativrige mennesker i de danske landdistrikter, som knokler for at skabe nye arbejdspladser i deres lokalområde. Den indsats vil jeg gerne være med til at anerkende, siger minister for By, Bolig og Landdistrikter, Carsten Hansen. Den nystiftede pris skal fremover uddeles hvert år. I år er temaet jobskabelse i landområderne, men temaet vil skifte hvert år.